CELEX: 32011R0773
Language: sk
Date: 2011-08-02 00:00:00
Title: Vykonávacie nariadenie Komisie (EÚ) č. 773/2011 z  2. augusta 2011 o zatriedení určitého tovaru do kombinovanej nomenklatúry

4.8.2011   
            
            
               SK
            
            
               Úradný vestník Európskej únie
            
            
               L 201/4
            
         VYKONÁVACIE NARIADENIE KOMISIE (EÚ) č. 773/2011
   z 2. augusta 2011
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia ustanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. augusta 2011
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Dvojkolesové vozidlo poháňané nohou, s hmotnosťou približne 10 kg.
                  Pozostáva z:
                  
                              —
                           
                           
                              oceľového rámu s pochrómovanou hliníkovou vidlicou s odpružením,
                           
                        
                              —
                           
                           
                              výškovo nastaviteľných riadidiel,
                           
                        
                              —
                           
                           
                              plošiny s rozmermi približne 38 × 11 cm s otvormi a protišmykovou páskou,
                           
                        
                              —
                           
                           
                              dvoch kolies s rozmermi: 26 palcov (predné) a 18 palcov (zadné),
                           
                        
                              —
                           
                           
                              ručne ovládateľných predných a zadných bŕzd, a
                           
                        
                              —
                           
                           
                              stojana.
                           
                        Vozidlo nemá sedadlo, pedále ani pedálový mechanizmus.
                  Výška riadidiel, ak sú maximálne vytiahnuté, je 97 cm.
                  
                      (1) Pozri obrázok
               
               
                  8716 80 00
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8716 a 8716 80 00.
                  Zatriedenie ako kolobežka alebo podobné detské vozidielko číselného znaku KN 9503 00 10 je vylúčené, hoci je vozidlo poháňané nohou a má plošinu, väčšina jeho charakteristických vlastností, ako napríklad rozmery, brzdy, kolesá, predná vidlica alebo odpruženie, nezodpovedajú vlastnostiam, aké má kolobežka alebo detské vozidielko položky 9503 00.
                  Výrobok sa preto zatrieďuje pod číselný znak KN 8716 80 00 ako vozidlá bez mechanického pohonu.
               
            
         
      
         (1)  Obrázok slúži len na informačné účely.